Limpopo-polisie vang nóg renosterstropers | Maroela Media
Kol. Ronel Otto, provinsiale polisiewoordvoerder, het Dinsdag gesê die eerste inhegtenisnemings het Saterdag omstreeks 21:00 plaasgevind. "Beamptes van die spesiale renosterstropery-ondersoekspan het inligting opgevolg dat stropers beplan om 'n renoster op 'n wildsreservaat in die Harmony-omgewing van Gravelotte te gaan skiet," het Otto gesê.
"Die verdagtes se voertuig is opgespoor en op 'n grondpad afgetrek. Drie persone is in hegtenis geneem nadat daar 'n .303-jaggeweer, 'n knaldemper, ammunisie, twee byle en messe in hul besit gevind is."
Otto het gesê die beamptes was steeds besig op die toneel toe hulle inligting ontvang het van nog 'n groep verdagtes wat in dieselfde omgewing in 'n voertuig rondry. "Dié voertuig is ook vinnig opgespoor en die beamptes het beslag gelê op 'n .375-jaggeweer, twee knaldempers, ammunisie, 'n byl, 'n panga en 'n mes. Twee verdagtes is in hegtenis geneem."
Volgens Otto was die reeksnommers op albei jaggewere afgevyl en die oorsprong van die vuurwapens word ondersoek.
Die vyf verdagtes het reeds Maandag in die Phalaborwa-landdroshof verskyn. Die saak is tot 20 April uitgestel vir verdere ondersoek. Hulle bly in aanhouding.
Otto het gesê die spesiale renosterstropery-ondersoekspan is verantwoordelik vir die inhegtenisnemings van al 21 verdagtes in die provinsie. "Met die uitsondering van een voorval in die Bela-Bela-omgewing het beamptes die vermeende stropers aangekeer voordat hulle in staat was om 'n renoster te skiet en te onthoring," het sy bygevoeg.